Sufrearen bakterio berde

Sufrearen bakterio berdeak edo klorobiak (Chlorobi filuma) fotosintesi bakteriarra egiten duten bakterioak dira. Fotosintesi bakteriarra edo fotosintesi anoxigenikoa oxigenorik gabeko fotosintesia da, ingurugiro anaerobio batean egina; ez du oxigenorik sortzen, sufrea baizik:

 CO2 + SH2 + argia → (CH2O)n + 2S

Fotosintesi horren elektroien emailea ez da ura, SH2 baizik. Horregatik, sufrearen bakterio berdeak azido sulfhidrikoa (SH2) duten habitetan bizi dira: iturri sufretsuetan, adibidez. Ohikoak dira, halaber, sulfhidrikoa eta argia duten lakuen eremu anoxikoetan. Oxigenorik gabeko habitat horiek beharrezkoak dira fotosintesi bakteriarrerako.

Bakterio horiek beste ezaugarriok dituzte:

 Gram negatiboak,
 bazilo, koko edo vibrio itxurakoak,
 batzuek filamentu edo harizpiak sortzen dituzte,
 pigmentu fotosintetikoak (bakterioklorofilak) klorosoma izeneko bakuoletan daude,
 SH2-az gain, hidrogeno molekularra eta sufrearen beste konposatu erreduzituak ere erabil ditzakete elektroi emaile moduan,
 ez dira mugikorrak, baina gasa duten bakuolen bidez era bertikalean (gora ala behera) higitu daitezke uretan,
 berdeak dira, karotenoideek emandakoa,
 urtarrak dira.

Sufrearen bakterio berdeak ez dira fotosintesi anoxigenikoa egiten duten bakterio bakarrak: beste talde batek ere (sufrearen bakterio purpurak) fotosintesi bera egiten du. Azken horiek purpura kolorekoak dira (dituzten karotenoideak direla-eta).

Bakterio berdeak laku eta itsasoen eremu sakonetan bizi dira, bertan oxigeno gutxi, sufrearen konposatu erreduzituak (SH2...) eta argi infragorria daudelako (fotosintesi bakteriarrak ez du argi ikusgaia erabiltzen, uhin-luzera handiko argia baizik).

Bestalde, bakterio horiek fotosintesian sortzen duten sufrea (S) zelulatik kanporatzen dute.

Sufrearen bakterio berdeak, zalantzarik gabe, oso zaharrak dira, eta Lur planetan agertu ziren lehen bizidunetakoak dira. Landareen fotosintesia baino lehen, fotosintesi anoxigenikoa agertu zen, aintzinako Lurrean oxigenorik ez zegoelako eta molekula erreduzituak nagusi zirelako (SH2 tartean). Lehenengo bakterio fotosintetikoak, beraz, materia organikoa ekoizten hasi ziren, baina ez zuten oxigenorik askatzen. Hurrengo urrats ebolutiboa elektroi emaile gisa H2O erabiltzeko gai izan zitezkeen zelulen agerpena izan zen; zelula horiek, gaur egungo zianobakterioen antzekoak, ziur aski bakterio fotosintetikoetatik agertu ziren duela 2.500 milioi urte inguruan.

 Kanpo estekak 

Kategoria:Bakterio fototrofoak